Parlement gooi soeklig op Medupi, Kusile | Netwerk24
Deur Sibongile Khumalo, Fin24 23 Augustus 2019 17:35
Medupi is een van twee steenkoolkragstasies wat voltooiing nader. Foto: Lisa Hnatowicz
Die komitee wil self sien wat aangaan by die twee onvoltooide mega-projekte, wat hy sê grootliks bydra tot Suid-Afrika se voortdurende kragkrisis.
Die besoek kom te midde van toenemende bekommernis oor die kragstasies se swak ontwerp, beduidende vertragings in konstruksie en die enorme koste, terwyl dit eintlik veronderstel was om die kragkrisis te voorkom.
Die komitee, met Mkhuleko Hlengwa van die IVP as voorsitter, sê in ’n verklaring Vrydag dat die probleme by die twee kragstasies grootliks bydra tot beurtkrag en die verreikende gevolge wat dit op die ekonomie het.
“Die bou van die steenkoolkragstasies, wat reeds onderskeidelik in 2007 en 2008 begin het, gaan gebuk onder koste-oorskrydings, swak ontwerpe en bewerings van korrupsie,” sê die komitee.
In April het Jabu Mabuza, voorsitter en tans waarnemende uitvoerende hoof van Eskom, gesê dat konstruksie by Medupi en Kusile beslis voltooi sal word, omdat die koste om die projek nou te staak hoër sal wees as om deur te druk.
LEES OOK: Buig of bars, ons bou Kusile en Medupi klaar
Mabuza het toe beraam dat dit ’n bykomende R18 miljard sal kos om elk van die twee kragstasies te voltooi.
“Aanvanklik was die eerste eenheid van Medupi wat krag aan die kragnetwerk moet verskaf veronderstel om in 2012 voltooi te wees, en die oorblywende eenhede sou in 2015 klaar gewees het. Die geskatte voltooiingsdatum is nou 2021,” sê Skoor.
Vir Kusile was die aanvanklike voltooiingsdatum as 2014 aangegee, maar na verwagting sal dié kragstasie nou eers in 2022 klaar wees.
Skoor sal ná sy oorsigbesoek met Eskom se direksie vergader.
Die koste vir die twee kragstasies het reeds tot meer as R300 miljard gestyg, soos blyk uit syfers van die departement van openbare ondernemings.
Ná voltooiing sal die Medupi-kragstasie, wat by Lephalale in Limpopo geleë is, na verwagting uit ses eenhede bestaan, met ’n kapasiteit van 4 764 megawatt. Kusile, wat naby Witbank in Mpumalanga geleë is, sal ook ses eenhede hê, met ’n kapasiteit van 4 800 MW.
Meer oor: Eskom | Medupi | Kusile | Steenkoolkontrakte | Staatsondernemings | Krag | Kragstasies | Skoor